《斋头春草和相国赵公》
明代·胡应麟

径草积如裀，萧疏断俗尘。不随金谷艳，长占玉堂春。

绕砌青疑滴，当窗绿渐匀。霏霏烟色丽，烨烨露华新。

细雨留征旆，斜阳逐画轮。西堂偕梦弟，南陌伴携宾。

静对谈玄客，幽逢觅句人。荣枯凭乐育，生发荷陶甄。

太液皇仁布，平津相泽沦。为将庭卉意，九域播洪钧。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。